সপ্তাহের শুরুতে সোনা-রূপোর দাম কী বলছে? সস্তা নাকি দামি?

ওয়েব ডেস্ক: সোনা ও রূপোর দামে আবারও বড় হেরফের। সোমবার সপ্তাহের প্রথম দিন, মাল্টি কমোডিটি এক্সচেঞ্জ (MCX) খোলার সময় রুপোর দাম ৩,৫০০ টাকারও বেশি বেড়ে নতুন সর্বোচ্চে পৌঁছেছে। শুধু রুপো নয়, সোনার ফিউচারের দামও ১,২০০ টাকারও বেশি বেড়েছে।

একদিকে, বিয়ের মরশুম অন্যদিকে, সামনেই নতুন বছর। আর বাঙালির শুভ অনুষ্ঠান মানেই সোনা। এই সময় অনেকেই নতুন সোনা কেনার চিন্তাভাবনা করে থাকেন। কিন্তু, যেভাবে সেনা- রূপোর দাম বাড়ছে তা কার্যত নাগালের বাইরে হয়ে উঠেছে। এমসিএক্সে লেনদেনের শুরুতে, রূপোর দাম ১,৭৬,৪৫২ টাকায় খোলা হয়েছিল, যা আগের দিন বন্ধের সময় থাকা ১,৭৪,৯৮১ টাকা প্রতি কেজি থেকে বেড়েছে। পরবর্তীকালে, ফিউচার ট্রেডিংয়ে এটি দ্রুত বাড়তে শুরু করে, লেনদেনের ১৫ মিনিটের মধ্যে ১,৭৮,৪৮৯ টাকায় পৌঁছে যায়। যার জেরে রুপোর দাম প্রতি কেজিতে ৩,৫০৮ টাকা বেড়ে যায় বলে জানা যাচ্ছে।

আরও পড়ুন: কেরলের মুখ্যমন্ত্রী পিনারাই বিজয়নের বাসভবনে বোমা হামলার হুমকি!

অন্যদিকে, রূপোর মতই হুড়মুড়িয়ে বাড়ছে সোনার দাম। ৫ ফেব্রুয়ারির মেয়াদ শেষ হওয়া সোনার দাম বেড়ে , প্রতি ১০ গ্রামে ১,৩০,৭৯৪ টাকায় লেনদেন হয়। উল্লেখ্য, গত সপ্তাহের শেষ ট্রেডিং দিনে সোনা ১,২৯,৫০৪ টাকায় বন্ধ হয়েছিল। এর অর্থ হল এক ধাক্কায় সোনার দাম প্রতি ১০ গ্রামে ১,২৯০ টাকা বেড়ে গেছে। যদিও সোনার দাম আবার তীব্রভাবে বৃদ্ধি পাচ্ছে, তবুও সোনার দাম তার লাইফ টাইম সর্বোচ্চের অনেক নীচে রয়ে গেছে। MCX-এ ২৪ ক্যারেট সোনার সর্বকালের সর্বোচ্চ ১০ গ্রাম ১,৩৪,০২৪ টাকা, এবং সোমবারের সাম্প্রতিক উত্থানের পরেও, এটি এই স্তরের তুলনায় ৪,০০০ টাকা কম রয়েছে।